b'\n_START_ARTICLE_\nMuessin\n_START_PARAGRAPH_\nMuessin, my\xc3\xb6s Muezzin (turk. m\xc3\xbcezzin, arab. \xd9\x85\xd8\xa4\xd8\xb0\xd9\x86\xe2\x80\x8e  mu\'addhin) on moskeijan rukouskutsun kuuluttaja. H\xc3\xa4nen teht\xc3\xa4v\xc3\xa4ns\xc3\xa4 on kutsua muslimeja mukaan rukoukseen minareetista k\xc3\xa4sin. Laulaessaan rukouskutsua (Adhaan) muezzin katsoo kohti Mekkaa. _NEWLINE_Nykyisin muezzinit k\xc3\xa4ytt\xc3\xa4v\xc3\xa4t s\xc3\xa4hk\xc3\xb6isi\xc3\xa4 \xc3\xa4\xc3\xa4nentoistoj\xc3\xa4rjestelmi\xc3\xa4 ja kova\xc3\xa4\xc3\xa4nisi\xc3\xa4. Aikaisemmin muezzin esitti kutsun huutamalla. Oikean ajoituksen varmistamiseksi muezzin ei saanut olla sokea, tai h\xc3\xa4nell\xc3\xa4 t\xc3\xa4ytyi olla n\xc3\xa4kev\xc3\xa4 seuralainen, joka pystyi tarkistamaan rukouskutsun oikean ajankohdan.\n_START_SECTION_\nRukouskutsun syntykertomus\n_START_PARAGRAPH_\n800-luvun alussa kirjoitettu lajissaan ensimm\xc3\xa4inen profeetta Muhammedin el\xc3\xa4m\xc3\xa4kerta (Ibn Hisham) kertoo rukouskutsun taustasta seuraavaa: _NEWLINE_Medinassa ihmiset kokoontuivat rukoilemaan itsekseen ilman rukouskutsua, mutta Jumalan l\xc3\xa4hettil\xc3\xa4s ei pit\xc3\xa4nyt ratkaisusta. H\xc3\xa4n m\xc3\xa4\xc3\xa4r\xc3\xa4si sen takia pasuunan kutsumaan heit\xc3\xa4 rukoukseen juutalaisten tavoin. Muhammed ei kuitenkaan pit\xc3\xa4nyt tuloksesta. Sitten h\xc3\xa4n k\xc3\xa4ski k\xc3\xa4ytt\xc3\xa4\xc3\xa4 puista l\xc3\xa4pp\xc3\xa4int\xc3\xa4 kristittyjen tapaan. Sellainen veistettiinkin, mutta Jumalan l\xc3\xa4hettil\xc3\xa4s ei pit\xc3\xa4nyt siit\xc3\xa4k\xc3\xa4\xc3\xa4n. Lopulta muuan muslimi tuli profeetan puheille ja kertoi n\xc3\xa4hneens\xc3\xa4 unessa vihr\xc3\xa4pukuisen miehen, joka sanoi: "Ent\xc3\xa4 jos n\xc3\xa4yt\xc3\xa4n sinulle paremman tavan?" Parempi tapa oli huutaa rukouskutsu. Toisen toisen tarinan mukaan (jonka Ibn Hisham my\xc3\xb6s kertoo) profeetta itse olisi n\xc3\xa4hnyt saman unen._NEWLINE_Kertomus havainnollistaa uskontotieteen tuntemaa ilmi\xc3\xb6t\xc3\xa4, jossa uskonnot eiv\xc3\xa4t pelk\xc3\xa4st\xc3\xa4\xc3\xa4n omaksu toisiltaan asioita, vaan toisinaan pyrkiv\xc3\xa4t vastavaikutuksena luomaan eroja muihin uskontoihin.\n_START_SECTION_\nMuezzinin p\xc3\xa4tevyysvaatimukset\n_START_PARAGRAPH_\nMuezzin ei ole pappi, vaan h\xc3\xa4nen virkansa vastaa paremmin kristittyjen suntiota. Ammattimainen muezzin valitaan teht\xc3\xa4v\xc3\xa4\xc3\xa4ns\xc3\xa4 maineensa, \xc3\xa4\xc3\xa4nens\xc3\xa4 ja kykyjens\xc3\xa4 perusteella. Keskiajalta per\xc3\xa4isin oleva sharia -k\xc3\xa4sikirja Umdat al-Salik antaa muezzinille seuraavat pakolliset p\xc3\xa4tevyysvaatimukset: a) h\xc3\xa4nen pit\xc3\xa4\xc3\xa4 olla muslimi, b) omatoimisuustaidot ovat v\xc3\xa4hint\xc3\xa4\xc3\xa4n 7-vuotiaan tasolla eli osaa sy\xc3\xb6d\xc3\xa4, juoda ja k\xc3\xa4yd\xc3\xa4 wc:ss\xc3\xa4, c) on mielelt\xc3\xa4\xc3\xa4n terve, d) on mies, jos kutsu koskee miehi\xc3\xa4. Suositeltavaa on lis\xc3\xa4ksi, ett\xc3\xa4 h\xc3\xa4n on suoraselk\xc3\xa4inen, eli ei ole syyllistynyt vakaviin synteihin, ja ett\xc3\xa4 h\xc3\xa4nell\xc3\xa4 on voimakas, miellytt\xc3\xa4v\xc3\xa4 \xc3\xa4\xc3\xa4ni. _NEWLINE_Adhaanin eli rukouskutsun melodista laulamista pidet\xc3\xa4\xc3\xa4n my\xc3\xb6s taidemuotona. It\xc3\xa4valtalaisen Sebastian Brameshuberin dokumenttielokuva Muezzin n\xc3\xa4ytt\xc3\xa4\xc3\xa4 turkkilaisia muezzineja kilpailemassa maanlaajuisessa ja vuotuisessa rukouskutsukilpailussa.'